gl gl gl gl fr gl gl fr gl gl en gl gl gl gl gl gl gl fi gl gl pt gl en gl es sv ca es pt br fr gl pt gl lt gl ca en eu en it gl gl gl it en gl gl gl gl war gl es es es gl gl pt gl gl gl gl gl de en sv fr de de gl gl gl gl gl gl gl es gl gl gl gl gl gl gl gl gl gl gl gl gl pt gl pt en ca gl gl pt
Vieiros: Galiza Hoxe - Cultur.gal: Un paseo pola cultura galega
Cuarta feira, 05 de outubro de 2022
Vieiros percorreu os corredores do Palexco, tomándolle o pulso á meirande feira das industrias culturais do país. Velaquí a crónica do acontecido.
Tags: crónica culturgal industrias culturais
Manuel Rivas estivo no Culturgal
O Culturgal percórrese en círculo. Comezas a camiñar, atravesando os stands, e cando te decatas deches a volta completa ao Palexco e regresaches ao punto de partida. A metáfora que se supón constitúe a pregunta de se a cultura galega avanza, se sae dos círculos habituais de consumidores, fieis, pero reducidos. Hai melloras, avances a nivel institucional, avances na distribución, axudas ás empresas, apoios aos creadores. Cómpre preguntar polo público. Os índices de lectura en Galiza continúan a ser os segundos máis baixos de todo o Estado, e as cifras reais de venda das obras galegas son moi limitadas. Non é casual: a cultura galega fica nun papel secundario nos medios de comunicación, mesmo na televisión pública, como recordaba este mesmo venres Manuel Rivas. E segue a ocupar un lugar exótico nas librarías, tendas de música, cines e centros comerciais. Un lugar reservado para a cultura galega, unha cota, reducida ademais e subordinada da cultura castelá. Abonda con dar unha volta polo FNAC ou o Corte Inglés da Coruña. En paralelo cos recorrentes debates sobre a internacionalización da cultura galega, Rivas insiste moito niso: na necesidade de recoñecemento interno como paso previo.
Xoves e venres reflexionouse abondo sobre a cultura galega. Aí están a propia obra de Rivas, A corpo aberto, que percorre algún dos seus textos xornalísticos máis brillantes, dende As Encrobas e o Xurelo, até o Prestige e a actualidade. E, sobre todo, o novo libro de Fran Alonso, Un país a medio facer, presentado o xoves no Cultur.Gal, que recolle unha escolma de entrevistas realizadas polo escritor e editor hai xa case vinte anos a numerosos persoeiros da cultura galega. Unha boa maneira de comprobar de que punto partimos, para valorar correctamente onde nos atopamos. As presentacións de Rivas e Alonso son as máis importantes que se verán nesta edición do Cultur.Gal, canda as realizadas por Inma López Silva (premio Blanco Amor de Novela con Memoria de cidades sen luz) o xoves á noite, e Teresa Moure que falou do seu brillante e valente ensaio O natural é político este venres á tardiña.
"Véndese pouco no Cultur.gal"
"Véndese pouco no Cultur.gal", láiase Miguel Anxo Fernán-Vello, o mesmo ou menos ca nunha feira do libro. Xoves e venres pola mañá o público maioritario era rapaces de primaria ou mozos e mozas de instituto, e eles non mercan. O venres pola tarde comezou a mudar a paisaxe. A Coruña é unha cidade paseante e esperábase que a fin de semana aumentase a asistencia. Tampouco os libreiros presentes fixeran moita caixa: "é unha feira na que prima a imaxe, é dicir mirar pero non mercar", brincaba un deles. Seguramente non está de máis unha certa dignificación estética para a cultura galega. Ética e estética van da man, e os stands de Xerais, AGE, Galaxia, AME ou Rinoceronte outórganlle ao Cultur.Gal unha presenza digna dunha cultura de primeiro nivel.
A cultura galega busca abrirse a novos públicos, e o Cultur.Gal procura saír fóra das letras. Ese é un dos grandes cambios con respecto á primeira edición celebrada en Pontevedra o pasado ano. Stands de empresas discográficas e audiovisuais, proxeccións e concertos, showcases, obradoiros de hip-hop. A dimensión do Cultur.gal percíbese na gran cantidade de actividades que conflúen a un tempo. A unha mesma hora poden coincidir o obradoiro de hip-hop para rapaces impartido por García, a presentación do último libro de Pinto&Chinto, proxeccións audiovisuais, lecturas de textos literarios no stand da AELG ou sinaturas de libros. O único descanso chega ao mediodía, hora de xantar cando, co Palexco case baleiro, a emisión en directo do Diario Cultural da Radio Galega, polo que pasaron Manuel Rivas, Teresa Moure, Quique Costas ou Narf, converteuse no centro de atención.
O prato forte do Cultur.Gal agárdase para a noitiña e a noite do Å›abado. Rivas presenta o seu último libro ás oito da tarde; ás nove, tamén no espazo de presentacións da feira, os protagonistas serán dous libros que trouxeron algo de polémica á moitas veces adurmiñada actualidade cultural galega: o poemario Construcións, de Eduardo Estévez, gañador en primeira instancia (descualificado despois) do premio de poesía da Deputación da Coruña, e Os milagres de Cristamar, a novela de Chelo Suárez gañadora do certame de literatura erótica Narrativas Quentes. Ás nove e media comeza o Music.Gal, un espectáculo protagonizado pola música, o teatro e a poesía. Actuarán Marful, The Homens, Projecto Mourente, Dios ke te Crew e O Sonoro Maxín, e lerán os seus poemas Yolanda Castaño e Estíbaliz Espinosa. Todo nunha gala presentada por Belén Regueira e conducida polo grupo de teatro Chévere.
Os vídeos deste venres no Culturgal
É preciso que te rexistres para poder participar en Vieiros. Desde a páxina de entrada podes crear o teu Vieiros.
Se xa tes o teu nome en Vieiros, podes acceder dende aquí:
Teresa Moure (arriba) e Irma López Silva tamén estiveron na feira
Durante a xornada do venres comezou un obradoiro de hip-hop en pleno Culturgal
Na feira hai actividades até para os máis cativos
Regresa o Culturgal Edición xeral
Independencia, creatividade e esplendor Edición xeral
Un país normal Edición xeral
Opinión, Columnas, Galerías, Últimas, Escáneres, Anteriores, FAQ, Buscador
Máis Alá, Fwwwrando, Galego.org, GZ-Deportiva, Canal Verde, Lusofonía, Irimia, Cartafol, Murguía
Chat, Foros, Chatrevistas, Postais, Conversas, Open Vieiros
Barcelona, Bos Aires, Euskadi, Venezuela, Irlanda
Día das Letras, Creación, Informativos, Dossiers, XGN07, 1 de abril
RSS | Que é Vieiros? | Que é o RSS? | Creative Commons | Publicidade | Director | O equipo | Contacto